Gumtree reageer op DBV se versoekGumtree Die Nasionale Dierebeskermingsvereniging (NDBV) het bevestig dat Gumtree se hoof van kommunikasie reageer het op die organisasie se versoek wat betref die verkope van donkies, muile en die betrokke byprodukte. Christine Kuch, woordvoerder van die NDBV, het gesê Gumtree het besluit om ŉ verbod te plaas op die verkope van enige donkies en muile op die webwerf, nie net die velle en byprodukte nie. “Ons hoop dat dit ŉ klein deel kan speel om dieremishandeling te verminder,” het sy gesê. “Dit is ŉ beduidende stap in die rigting van ons uiteindelike doel om seker te maak dat daar glad nie aanlyn handelgedryf word met lewende diere nie. Gumtree se besluit word waardeer,” het Kuch bygevoeg. Die NDBV het ŉ motivering gebied waarom advertensies vir diere of “gratis aan ŉ goeie huis” oneties is. “Dit bied ŉ platform vir twyfelagtige praktyke insluitend agterplaas-telers, handeldryf in wilde of eksotiese diere en daar is geen welsynskomponent wanneer die advertensies geplaas word nie.” Kuch het gesê die DBV doen ŉ beroep op ander webwerwe om ook in Gumtree se spoor te volg en sy hoop dat dit ook na ander diere uitgebrei sal word.